b'\n_START_ARTICLE_\nRobert Havemann\n_START_SECTION_\n\xc5\xbdivljenje\n_START_PARAGRAPH_\nRobert Havemann se je rodil 11. marca 1910 v M\xc3\xbcnchnu na Bavarskem v Nem\xc5\xa1kem cesarstvu slikarki Elisabeth Havemann in u\xc4\x8ditelju, uredniku in pisatelju Hansu Havemannu. Leta 1929 je za\xc4\x8del \xc5\xa1tudij kemije v M\xc3\xbcnchnu. Po dveh letih je nadaljeval izobra\xc5\xbeevanje na berlinskem In\xc5\xa1titutu Cesarja Viljema in tam 16. oktobra 1935 doktoriral iz fizikalne kemije._NEWLINE_Po \xc5\xa1olanju se je poro\xc4\x8dil z Antjo Hasenclever, vendar se je po ve\xc4\x8d letih lo\xc4\x8dil. Leta 1949 se je poro\xc4\x8dil s Karin von Trotha, s katero je imel tri otroke: Franka, Floriana in Sibylle. Po \xc5\xa1e dveh lo\xc4\x8ditvah se je nekaj let pred smrtjo poro\xc4\x8dil z Annedore (Katjo) Grafe._NEWLINE_Leta 1932 se je pridru\xc5\xbeil Komunisti\xc4\x8dni partiji Nem\xc4\x8dije (KPD). Bil je eden izmed vidnej\xc5\xa1ih \xc4\x8dlanov, ki se je zavzemal za ukinitev nacisti\xc4\x8dne oblasti. S svojimi somi\xc5\xa1ljeniki je vodil, koordiniral ter spodbujal protinacisti\xc4\x8dna gibanja. Ustanovil je skupino Evropska unija, ki je izdala \xc5\xa1tevilne politi\xc4\x8dne spise in programe za krepitev nacionalne zavesti. Med 2. svetovno vojno je s skupino posku\xc5\xa1al stopiti v stik z zavezniki, vendar je njihov poskus spodletel. 5. septembra 1943 ga je tajna policija Gestapo aretirala in obsodila na usmrtitev. Zaradi njegovega pomembnega prispevka k razvoju nem\xc5\xa1kega kemi\xc4\x8dnega oro\xc5\xbeja, so njegovi nekdanji sodelavci vlo\xc5\xbeili vrsto prito\xc5\xbeb in tako dosegli, da se je usmrtitev ve\xc4\x8dkrat prestavila. Do koncu vojne je bil zaprt v zaporu Brandenburg-G\xc3\xb6rden._NEWLINE_Po koncu vojne je postal predstojnik katedre za Fizikalno in elektro kemijo na In\xc5\xa1titutu cesarja Viljema v Berlinu. Zaradi politi\xc4\x8dnih pritiskov je bil leta 1948 odstavljen z mesta predstojnika in za\xc4\x8del z delom v laboratoriju._NEWLINE_Zaradi politi\xc4\x8dnega nestrinjanja s tedanjim sistemom je bil v naslednjih letih ve\xc4\x8dkrat odpu\xc5\xa1\xc4\x8den ter preme\xc5\xa1\xc4\x8den na razli\xc4\x8dna delovna mesta. Tako je leta 1950 za\xc4\x8del predavati kot profesor fizikalne kemije na Humboldtovi univerzi v Berlinu._NEWLINE_Leta 1959 je prejel ve\xc4\x8d nagrad na nacionalni ravni, med drugim Narodno nagrado drugega razreda, ki je bila ena izmed najvi\xc5\xa1jih nagrad Vzhodne Nem\xc4\x8dije za znanstvenike._NEWLINE_Zaradi kritik, ki jih je objavljal v lokalnih \xc4\x8dasopisih, mu je bil leta 1976 dodeljen hi\xc5\xa1ni pripor. Kljub temu je nadaljeval s pisanjem kritik politi\xc4\x8dnega sistema vse do svoje smrti. Po dolgotrajni bolezni plju\xc4\x8d je 9. aprila leta 1982 umrl, star 72 let._NEWLINE_Leta 2005 mu je bil dodeljen naziv Pravi\xc4\x8dni med narodi, kar je \xc4\x8dastni naslov in priznanje, ki ga podeljuje Jad Va\xc5\xa1em, Svetovni center za raziskovanje, pou\xc4\x8devanje in dokumentiranje holokavsta v Jeruzalemu v Izraelu za pogumna in humana dejanja med 2. svetovno vojno.\n_START_SECTION_\nPoliti\xc4\x8dna aktivnost\n_START_PARAGRAPH_\n\xc4\x8cas, ki ga je Robert Havemann prebil v zaporu med 2. svetovno vojno, je po koncu vojne le \xc5\xa1e okrepil njegova prepri\xc4\x8danja, da je najbolj\xc5\xa1i politi\xc4\x8dni sistem Nem\xc5\xa1ke demokrati\xc4\x8dne republike. Po koncu vojne je sodeloval s sovjetsko obve\xc5\xa1\xc4\x8devalno agencijo in Ministrstvom za dr\xc5\xbeavno varnost._NEWLINE_Za \xc4\x8das po letu 1955 je ohranjenih ve\xc4\x8d verodostojnih dokumentov, v katerih je zapisano, da naj bi se Havemann ve\xc4\x8d kot 60-krat sre\xc4\x8dal z zaposlenimi z Ministrstva za dr\xc5\xbeavno obrambo. Leta 1956 se je uradno zavezal k sodelovanju z ministrstvom in tako postal skrivni obve\xc5\xa1\xc4\x8devalec pod tajnim imenom \xc2\xbbLeitz\xc2\xab. Podatke je zbiral iz svojega poslovnega, politi\xc4\x8dnega in privatnega \xc5\xbeivljenja._NEWLINE_Havemann je s tajno policijo sodeloval vse do sredine 60. let 19. stoletja, vendar mu ta \xc5\xa1e vedno ni popolno zaupala, ker je bil po mnenju tajne policije preve\xc4\x8d samosvoj. Zaradi nezaupanja v njegevo delo so prislu\xc5\xa1kovali njegovemu telefonu in za\xc4\x8deli s sistemati\xc4\x8dnim prislu\xc5\xa1kovanjem njegovim osebnim stikom._NEWLINE_Na Univerzi Humboldt v Berlinu so bila njegova predavanja o naravoslovnih vidikih filozofskih problemov zelo priljubljena med \xc5\xa1tudenti in tudi vodstvo univerze ga je javno podpiralo. Leta 1964 so konservativni \xc4\x8dlani SED-ja (Stranka enotne socialisti\xc4\x8dne Nem\xc4\x8dije) obto\xc5\xbeili revizionizma. Konec Havemannove politi\xc4\x8dne kariere je predstavljal pogovor s \xc5\xa1tudentom o trenutnem stanju na univerzi. \xc5\xa0tudent se je kasneje izkazal kot novinar vzhodnonem\xc5\xa1kega \xc4\x8dasopisa \xc2\xbbHamburger Echo am Abend\xc2\xab, kjer je bil brez Havemannove vednosti objavljen osebni pogovor z domnevnim \xc5\xa1tudentom. Ministrstvo za dr\xc5\xbeavno varnost je zaradi vedno ve\xc4\x8djih politi\xc4\x8dnih nasprotovanj s Havemannom, delo z njim prekinilo. Kasneje je bil odpu\xc5\xa1\xc4\x8den z univerze in izlo\xc4\x8den iz stranke._NEWLINE_Vsak njegov nadaljnji poizkus politi\xc4\x8dnega udejstvovanja je bil prepre\xc4\x8den in od leta 1976 do 1979 je bil v hi\xc5\xa1nem priporu. Kljub temu je ostal mo\xc4\x8dan lik opoziciji v NDR.\n_START_SECTION_\nDelo\n_START_PARAGRAPH_\nLeta 1933 je na In\xc5\xa1titutu cesarja Viljema, na oddelku za Fizikalno kemijo in elektrokemijo, pri mentorju Herbertu Freundlichu za\xc4\x8del s pisanjem disertacije Idealne in realne beljakovinske raztopine. Konec julija 1933 je njegov mentor emigriral in je moral Havemann, tako kot vsi ostali zaposleni na in\xc5\xa1titutu zaradi preoblikovanja zapustiti ustanovo. S pomo\xc4\x8djo DFG \xc5\xa1tipendije je leta 1935 uspe\xc5\xa1no zagovarjal fizikalno-kemijsko disertacijo in s tem promoviral na berlinskem in\xc5\xa1titutu. _NEWLINE_Od 1937 do 1943 je sodeloval pri razvoju bojnih plinov za nem\xc5\xa1ko vojsko._NEWLINE_Tako je leta 1945 postal predstojnik oddelka za Fizikalno in elektrokemijo. S tega polo\xc5\xbeaja si je prizadeval za re\xc5\xa1itev in ohranitev vseh raziskovalnih in\xc5\xa1titutov v Berlinu, ki so bili prizadeti zaradi nove reforme gradnje._NEWLINE_Leta 1946 mu je bilo dodeljeno mesto profesorja za koloidno kemijo na Fizikalno-kemijskem in\xc5\xa1titutu novoustanovljene Humboldtove univerze v Vzhodnem Berlinu. _NEWLINE_Njegove tamkaj\xc5\xa1nje delo je temeljilo na raziskovanju beljakovin in fotokemije ter razvijanju novih fizikalno-kemijskih merilnih naprav._NEWLINE_Leta 1957 je iz\xc5\xa1la njegova knjiga Uvod v kemijsko termodinamiko.'